**NsA2023**

*Už po trinásty raz sa Liptovská knižnica Gašpara Fejérpataky-Belopotockého v Liptovskom Mikuláši zapojila do medzinárodného podujatia na podporu čítania detí* ***Noc s Andersenom.*** *Pätnásť detí vo veku 8 až 10 rokov zažilo v piatok 31. marca 2023 kúzelný večer plný zážitkov a prekvapení. Deti si pri tejto príležitosti pripomenuli rozprávku od* ***Hansa Christiana Andersena Škaredé káčatko****, ktorá vyšla už pred 180 rokmi.*

Z Liptovskej knižnice sa v čase od 16.00 do 21.30 stala neobyčajná pirátska loď, na ktorej sme privítali nebojácnych pirátov, námorníkov aj Pippi. Riaditeľka knižnice Marcela Feriančeková alias kapitánka lode Tancuľa priblížila deťom históriu podujatia, do ktorého sa zapájajú knižnice nielen v Česku a na Slovensku, ale aj v ďalších 19 krajinách sveta. Porozprávala o najväčšom svetovom rozprávkarovi H. Ch. Andersenovi, na počesť ktorého sa táto mimoriadna noc koná vždy v piatok s dátumom blížiacim sa ku dňu jeho narodenín (\*2.4.1805). Potom záložný kapitán Čierna Brada s veselým pomocníkom Oskarom naverbovali deti za pirátov a pridelili im funkcie ako navigátor, lodný kuchár, kormidelník či upratovačka. Ak sa chceli deti stať členmi posádky, museli tiež preukázať pohybovú šikovnosť v tanci a hlasový potenciál v zábavnej pesničke od uja Ľuda s názvom Piráti. Po malom občerstvení začali novopečení námorníci plniť kartu úloh podľa mapy. Deväť stanovíšť ich preverilo fyzicky aj intelektuálne. Po splnení všetkých úloh sme deťom slávnostne odovzdali preukazy odvahy. V polovici magického večera nastal čas stíšiť sa a niečo si priať. Na Strom želaní v knižnici pribudli tajné priania od detí, ktoré sa do roka a do dňa určite splnia. Medzičasom sa vonku zotmelo a začala sa dobrodružná výprava za hľadaním strateného škaredého káčatka a dávnym pokladom piráta Efraima Pančušiska. Aby deti poklad a káčatko našli, museli spolu s kapitánkou, Pippi a veliteľmi Fridolfom, Oskarom a Teodorom prehľadať celú knižnicu ponorenú do tmy, tieňov a strašidelných zvukov, nasledovať správy vo fľašiach, nájsť a rozlúštiť šifry, ktoré boli schované v tajných skrýšach po celej budove. Keď prekonali všetky prekážky a nástrahy, nasledovali šípky, ktoré ich priviedli k truhlici v podobe torty, ktorú si rozdelili a zjedli. Deti si z pirátskeho lupu odniesli aj pamätnú mincu, ktorá im bude pripomínať tento nezabudnuteľný večer, ktorý môžu zažiť len raz za život. Našlo sa aj škaredé káčatko s knihou od Andersena a odkazom od kapitána Pančušiska. Ale to už je iný príbeh, ktorý deti možno dosnívali doma vo svojich posteliach.

Riaditeľka knižnice alias kapitánka sa rozlúčila s ostrieľanými námorníkmi slovami: *„Našli ste knižku – ozajstný poklad. Tortu zjete, peniaze miniete, ale múdrosť a krása v knihe ukrytá vám navždy ostane. Vitajte vo svete zázrakov, fantázie a príbehov – vitajte v knižnici, deti!“*

 -PJ-